Απόφαση της Επιτροπής

της 20ής Απριλίου 2004

για τους όρους διάθεσης στην αγορά μειγμάτων σπόρων που προορίζονται για τη σπορά κτηνοτροφικών φυτών

[κοινοποιηθείσα υπό τον αριθμό Ε(2004) 1429]

(Κείμενο που παρουσιάζει ενδιαφέρον για τον ΕΟΧ)

(2004/371/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), και ιδίως το άρθρο 13 παράγραφος 1 τρίτο εδάφιο,

Εκτιμώντας τα ακόλουθα:

(1) Σύμφωνα με την οδηγία 66/401/ΕΟΚ, μείγματα σπόρων που προορίζονται για τη σπορά κτηνοτροφικών φυτών μπορούν να διατεθούν στην αγορά εάν, εκτός από τις διατάξεις περί σφράγισης και σήμανσης των συσκευασιών, τα διάφορα συστατικά του μείγματος συμμορφώνονται, πριν από την ανάμειξη, με τους κοινοτικούς κανονισμούς περί διάθεσης στην αγορά που ισχύουν για αυτά.

(2) Για την εξασφάλιση της ελεύθερης διακίνησης μειγμάτων σπόρων που προορίζονται για τη σπορά κτηνοτροφικών φυτών, πρέπει να καθοριστούν οι όροι σχετικά με την παραγωγή, την επιθεώρηση της παραγωγής και τη σήμανση παρόμοιων μειγμάτων.

(3) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων και πολλαπλασιαστικού υλικού για τη γεωργία, τη φυτοκομία και τη δασοκομία,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση θεσπίζει όρους για την παραγωγή, την επιθεώρηση της παραγωγής και τη σήμανση μειγμάτων σπόρων που προορίζονται για τη σπορά κτηνοτροφικών φυτών, εκτός των όρων που καθορίζονται στην οδηγία 66/401/ΕΟΚ.

Άρθρο 2

Τα κράτη μέλη απαιτούν όπως οι εταιρείες παραγωγής μειγμάτων σπόρων:

α) διαθέτουν εξοπλισμό ανάμειξης που εξασφαλίζει την ομοιομορφία του τελικού μείγματος·

β) διαθέτουν κατάλληλες διαδικασίες για όλες τις λειτουργίες ανάμειξης·

γ) διαθέτουν αρμόδιο άτομο, το οποίο είναι υπεύθυνο για τη λειτουργία ανάμειξης·

δ) τηρούν μητρώο μειγμάτων σπόρων που προορίζονται για τη σπορά κτηνοτροφικών φυτών.

Άρθρο 3

Οι εταιρείες που προτίθενται να παράγουν μείγματα σπόρων δηλώνουν στην Αρχή που αναφέρεται στο σημείο (A)(I)(γ)(2) του παραρτήματος IV της οδηγίας 66/401/ΕΟΚ:

α) την ποσοστιαία σύνθεση ανά βάρος των διαφόρων συστατικών κατανεμημένων ανά είδος και, όπου ενδείκνυται, ανά ποικιλία·

β) την επωνυμία του μείγματος, όπου αυτή δίδεται για τη σήμανση των συσκευασιών.

Άρθρο 4

1. Η επιθεώρηση της παραγωγής μειγμάτων σπόρων εκτελείται από την Αρχή που αναφέρεται στο άρθρο 3.

2. Η επιθεώρηση εκτελείται μέσω:

α) ελέγχων της ταυτότητας και του συνολικού βάρους κάθε συστατικού, τουλάχιστον με τυχαίους ελέγχους των επίσημων σημάτων που διακρίνουν τις συσκευασίες σπόρων και

β) τυχαίου ελέγχου της λειτουργίας ανάμειξης συμπεριλαμβανομένου του τελικού μείγματος.

Άρθρο 5

Οι λεπτομερείς πληροφορίες σχετικά με τη χρήση για κτηνοτροφικούς σκοπούς επισημαίνεται στην επίσημη σήμανση ή/και σε σήμανση του προμηθευτή.

Άρθρο 6

Η παρούσα οδηγία απευθύνεται στα κράτη μέλη.

Βρυξέλλες, 20 Απριλίου 2004.

Για την Επιτροπή

David Byrne

Μέλος της Επιτροπής

(1) ΕΕ 125 της 11.7.1966, σ. 2298/66· οδηγία όπως τροποποιήθηκε τελευταία από την οδηγία 2003/61/ΕΚ (ΕΕ L 165 της 3.7.2003, σ. 23).